b'\n_START_ARTICLE_\nAna Ruska\n_START_SECTION_\nVzpon na prestol ruske carice\n_START_PARAGRAPH_\nPo smrti carja Petra II. so pri\xc5\xa1le v po\xc5\xa1tev za carski polo\xc5\xbeaj \xc5\xa1tiri \xc5\xbeenske: dve h\xc4\x8derki Petra Velikega, Ana (poro\xc4\x8dena z vojvodo von Holstein) in Elizabeta (neporo\xc4\x8dena) ter dve h\xc4\x8derki njegovega starej\xc5\xa1ega polbrata Ivana V., Katarina (poro\xc4\x8dena z vojvodo von  Mecklenburg-Schwerin ) in Ana. Dejansko oblast v dr\xc5\xbeavi so imeli \xc4\x8dlani vrhovnega tajnega sveta (Golovkin, Osterman, dva Golicina  in \xc5\xa1tirje Dolgorukovi), ki so obvladoval \xc5\xbee mladega carja Petra II., sedaj pa so za\xc4\x8dutil prilo\xc5\xbenost, da carju (v korist plemstva) tudi formalno omejijo oblast. Za carico so izbrali Ano Ivanovno, za katero se je zdelo, da ima med kandidatkami najmanj mo\xc5\xbenosti, in so zato pri\xc4\x8dakovali, da bo najbolj vodljiva._NEWLINE_Ana Ivanovna je podpisala zagotovilo, po katerem naj bi imel vrhovni tajni svet, sestavljen iz osmih plemi\xc4\x8dev, vsa pooblastila za vodenje dr\xc5\xbeave: brez njegove privolitve carica ne sme odlo\xc4\x8dati o miru in o vojni, ne sme odrejati davkov, imenovati ljudi na mesta, vi\xc5\xa1ja od polkovnika, ne kaznovati plemi\xc4\x8dev na smrt ali jim odvzeti premo\xc5\xbeenje, in se tudi ne poro\xc4\x8diti brez dovoljenja sveta._NEWLINE_Tako oslabljen polo\xc5\xbeaj carja je bil v nasprotju z miselnostjo ruskega \xc4\x8dloveka. Ve\xc4\x8dina Rusov je temu nasprotovala in nekaj \xc4\x8dasa je pretila nevarnost upora. A vrhovni svet se ni umaknil. Sklicali so najvi\xc5\xa1je posvetne in cerkvene veljake, \xc4\x8dlane senata in svetega sinoda, in jim prebrali predlog sveta in Anin pristanek. Nih\xc4\x8de se ni upal izpostaviti in vseh 500 prisotnih je mol\xc4\x8de podpisalo svoj pristanek. Carica se je slavnostno vselila v moskovski dvorec. Tam pa je za\xc4\x8dela dobivati po tajnih poteh  pisma z zahtevami, naj ne pristane na omejitev svoje oblasti. Pripravljala se je zarota, v kateri je imel eno od glavnih vlog episkop Teofan. Koncem februarja 1731 je carica pozvala \xc4\x8dlane vrhovnega sveta na dvor. Ko so ti pri\xc5\xa1li, so se zna\xc5\xa1li med kakimi 800 senatorji, duhovniki in drugimi uglednimi osebnostmi ter mno\xc5\xbeico gardistov, ki so carici vzklikali v podporo. Carica je za\xc4\x8dela vladati kot njeni predhodniki, \xc4\x8dlane vrhovnega sveta, njihove podpornike in sorodnike pa je dala odstraniti, bodisi usmrtiti ali izgnati v Sibirijo.\n_START_SECTION_\nDvor in notranja politika\n_START_PARAGRAPH_\nAna Ivanovna je bila tedaj stara 35 let. Bila je visoka mo\xc5\xbea\xc4\x8da z  mo\xc4\x8dnim glasom, stalno resna in zlovoljna, sodobniki jo opisujejo kot dostojanstveno a strah vzbujajo\xc4\x8do. Ni marala Rusov in jim ni verjela. Obdala se je z baltskimi Nemci, gardo je imela sestavljeno izklju\xc4\x8dno iz nem\xc5\xa1kih vojakov. Nemci so se kmalu po\xc4\x8dutili tako mo\xc4\x8dni, da so za\xc4\x8deli preganjati in kaznovati tiste Ruse, ki niso marali tujcev in ki so jim nasprotovali. Ponovno so vzpostavili tajno policijo, nastopilo je obdobje strahovlade, na delu je bil tajni urad za preiskavo prestopkov. Za\xc4\x8deli so pobirati zakasnele davke, ki se \xc5\xbee dolgo niso pla\xc4\x8devali, in s tem ugonobili \xc5\xa1tevilne kmete. Najbolj je bil osovra\xc5\xbeen Anin ljubimec Biron (Ernst Johann von), ki ga je pripeljala iz Kurlandije in mu dala naziv kurlandskega vojvode  in ruskega kneza. Njemu pripisujejo \xc5\xa1tevilne usmrtitve in izgnanstva v Sibirijo. A carica se je vedla, kot da vsega tega ne opazi. Predajala se je dvornim zabavam, v katerih je pogosto poni\xc5\xbeevala rusko plemstvo. Nor\xc4\x8devala se je iz ruskih dvornih obi\xc4\x8dajev. Na carski dvor je prinesla modo razko\xc5\xa1nega zahodnja\xc5\xa1kega obla\xc4\x8denja in plemstvo je, v \xc5\xbeelji da bi sledilo novi modi, propadalo; za en komplet obla\xc4\x8dil so prodali tudi po nekaj vasi._NEWLINE_Prisotnost Nemcev pa je imela tudi dobre plati. Stalno so izpopolnjevali sistem izobra\xc5\xbeevanja. Z zahoda so prihajali u\xc4\x8ditelji. Vsak mladi plemi\xc4\x8d se je moral med sedmim in dvanajstim letom u\xc4\x8diti in do petin\xc5\xa1tiridesetega leta slu\xc5\xbeiti v dr\xc5\xbeavni slu\xc5\xbebi. \xc4\x8ce ob koncu \xc5\xa1olanja ni opravil niti popravnega izpita, je moral v mornari\xc5\xa1ko slu\xc5\xbebo. V Petrogradu je bila ustanovljena voja\xc5\xa1ka \xc5\xa1ola s prete\xc5\xbeno civilnimi predmeti. Nadaljevalo se je raziskovanje Sibirije._NEWLINE_Petrograd si je povrnil status glavnega mesta. Italijanski arhitekt Bartolomeo Francesco Rastrelli je zgradil novi Zimski dvorec, ki je postal prva stalna carska rezidenca. Na novo je bil zasnovan na\xc4\x8drt mesta, ki je s svojo zasnovo v treh krakih opazen \xc5\xa1e danes. Ana je podpirala razvoj umetnosti, za\xc4\x8del se je razvijati ruski balet.\n_START_SECTION_\nZunanja politika\n_START_PARAGRAPH_\nV \xc4\x8dasu Ane Ivanovne se je Rusija vpletla v poljsko nasledstveno vojno, kjer je v borbi s francoskim kandidatom pri\xc5\xa1el na poljski prestol kot Avgust III., sa\xc5\xa1ki volilni knez Friderik Avgust II., ki ga je podpirala tudi Rusija. Leta 1736 so se Rusi zapletli v vojno s Turki: oplenili so zahodni in naslednje leto tudi vzhodni del Krima, a so morali z mirovnim sporazumom v Ni\xc5\xa1u (1739) ve\xc4\x8dino osvojenih ozemelj vrniti, obdr\xc5\xbeali so le trdnjavo Azov (katere utrdbe so morali razru\xc5\xa1iti) in mesto Zaporo\xc5\xbeje.\n_START_SECTION_\nImenovanje naslednika\n_START_PARAGRAPH_\nLeta 1740 je za\xc4\x8delo cari\xc4\x8dino zdravje slabeti. Ker je bila brez otrok, jo je Biron uspel pregovoriti, da ga je imenovala za regenta svojemu dvomese\xc4\x8dnemu ne\xc4\x8daku, vnuku sestre Katarine, ki ga je imenovala za novega carja Ivana VI.. Vendar so nem\xc5\xa1ki regenti ob carju-dojen\xc4\x8dku vladali le eno leto, potem pa je oblast prevzela h\xc4\x8derka Petra Velikega, Elizabeta Petrovna._NEWLINE_Desetletno vladanje Ane Ivanovne ozna\xc4\x8dujejo tudi kot \xc4\x8drno obdobje med vladavinama Petra Velikega in carice Elizabete.'